VENDIM
Nr. 305, datë 19.9.2023

PËR MIRATIMIN E RREGULLORES 
“MBI DHËNIEN E LEJES SË PAPAGUAR”

Bazuar në nenin 149 të Kushtetutës; nenet 160, 189 dhe 190, të ligjit nr. 115/2016, “Për organet e qeverisjes së sistemit të drejtësisë”, të ndryshuar; nenin 24, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar; nenet 96, 132 dhe 132/1, të ligjit nr. 7961, datë 12.7.1995, “Kodi i Punës i Republikës së Shqipërisë”, të ndryshuar; nenin 2, germa “c”, të ligjit nr. 97/2016, “Për organizimin dhe funksionimin e Prokurorisë në Republikën e Shqipërisë”, të ndryshuar, me propozim të grupit të punës të ngritur me urdhrin e kryetarit të Këshillit të Lartë të Prokurorisë nr. 56, datë 9.3.2023, “Për ngritjen e grupit të punës për hartimin e rregullores për ‘Dhënien e lejes së papaguar’”, Këshilli i Lartë i Prokurorisë

VENDOSI:

1. Miratimin e rregullores “Mbi dhënien e lejes së papaguar”, sipas tekstit që i bashkëlidhet këtij vendimi.
2. Ky vendim hyn në fuqi në datën e botimit në Fletoren Zyrtare dhe publikohet në faqen zyrtare web të Këshillit.
3. U shpall në Tiranë, sot më 19.9.2023.

KRYETAR
Alfred Balla

RREGULLORE
MBI DHËNIEN E LEJEVE TË PAPAGUARA 

Neni 1
Qëllimi

1. Kjo rregullore ka për qëllim të përcaktojë rregulla më të hollësishme lidhur me:
a) kriteret për dhënien nga ana e Këshillit të Lartë të Prokurorisë të lejeve të papaguara, për të gjithë prokurorët që ushtrojnë funksionin si pjesë e sistemit të prokurorisë në Republikën e Shqipërisë. Lejet e papaguara për prokurorët e komanduar jepen nga vetë institucioni ku shërben prokurori i komanduar për periudhën që shtrihet brenda kohëzgjatjes së komandimit;
b) procedurat që ndiqen në Këshillin e Lartë të Prokurorisë, për dhënien e lejeve të papaguara. 

Neni 2
Përkufizime

Në këtë rregullore termat e mëposhtëm kanë këtë kuptim:
a)“Ligji për statusin” është ligji nr. 96/2016, “Për statusin e gjyqtarëve dhe prokurorëve në Republikën e Shqipërisë”, i ndryshuar;
b)“Kodi i Punës” është ligji nr. 7961, datë 12.7.1995, “Kodi i Punës i Republikës së Shqipërisë”, i ndryshuar;
c) “Leje e papaguar” është leja për të cilën prokurori nuk paguhet gjatë kohëzgjatjes së saj; 
d)“Këshilli” është Këshilli i Lartë i Prokurorisë;
e)“Komisioni” është Komisioni i Zhvillimit të Karrierës;
f) “Prokurori më i lartë” është prokurori sipas kuptimit të nenit 2, germa “c”, të ligjit nr. 97/2016, “Për organizimin dhe funksionimin e Prokurorisë në Republikën e Shqipërisë”, të ndryshuar;
g) “Drejtuesi i prokurorisë” është drejtuesi i zyrës së prokurorisë ku prokurori ushtron funksionin. 

Neni 3
Parime kryesore

Prokurorët në paraqitjen e kërkesave për leje dhe Këshilli në procedurën e shqyrtimit të tyre, udhëhiqen dhe synojnë zbatimin e përshtatshëm dhe të balancuar të parimeve të mëposhtme:
a) parimi i nxitjes së profesionalizmit dhe zhvillimit të karrierës, sipas të cilit, prokurori nxitet t’i japë rëndësi vlerave profesionale dhe cilësisë në punë, në funksion të zhvillimit të karrierës profesionale;
b) parimi i efikasitetit, sipas të cilit prokuroria duhet të jetë funksionale për përmbushjen e misionit të dhënies së drejtësisë;
c) mbrojtja e të drejtës për jetë private dhe familjare, duke ruajtur konfidencialitetin, sipas rastit. 

Neni 4
Llojet e lejeve të papaguara

Lejet e papaguara që u jepen prokurorëve nga Këshilli janë: 
a) Leja prindërore, sipas nenit 24, pika 2, të ligjit për statusin dhe nenit 132/1, të Kodit të Punës;
b) Leja për qëllime kualifikimi dhe specializime në një institucion trajnimi, jashtë periudhës së formimit vazhdues, sipas nenit 24, pika 3, të ligjit për statusin;
c) Leja për arsye familjare ose shëndetësore, sipas nenit 24, pika 3, të ligjit për statusin. 

Neni 5
Kriteret dhe procedurat e dhënies së lejes prindërore

1. Leja prindërore i jepet prokurorit që ka ushtruar funksionin më shumë se një vit të pandërprerë, për çdo fëmijë në ngarkim, derisa fëmija të arrijë moshën 6 vjeç. Për shkaqe të motivuara, Këshilli mund ta kufizojë kohëzgjatjen e periudhës së lejes prindërore të kërkuar nga prokurori, por në çdo rast, jo më pak se 4 muaj.
2. E drejta për të kërkuar lejen prindërore është individuale për secilin prind dhe nuk është e transferueshme, me përjashtim të rasteve kur njëri prind humb jetën. Leja mund të jepet e ndarë, por jo më pak se një javë në vit.
3. Në rastin e birësimit të fëmijës, leja prindërore jepet brenda 6 vjetëve, që nga dita e birësimit të fëmijës, por jo më vonë se kur fëmija mbush moshën 12 vjeç.
4. Prokurori që kërkon këtë leje, e paraqet kërkesën me shkrim në Këshill, të paktën 30 ditë para kohës kur kërkon të fillojë kjo leje, si dhe përcakton kohëzgjatjen e saj. Bashkë me kërkesën, prokurori paraqet dokumentacionin justifikues dhe mendimin me shkrim nga drejtuesi i prokurorisë.
5. Kërkesa e prokurorit trajtohet nga Komisioni, i cili brenda 7 ditëve i përcjell mbledhjes plenare propozimin për miratimin e lejes dhe afatin e fillimit të saj. Këshilli merr vendim për këtë kërkesë brenda dy javëve nga paraqitja e propozimit.
6. Në rast të cenimit të funksionalitetit apo përmbushjes së detyrës me eficiencë dhe në kohë, Këshilli mund të shtyjë datën e fillimit të lejes deri në 6 muaj.

Neni 6
Kriteret dhe procedurat e dhënies së lejes për qëllime kualifikimi dhe specializimi

1. Leja për qëllime kualifikimi dhe specializimi në një institucion trajnimi jepet nga Këshilli, për një periudhë jo më shumë se dy vjet.
2. Prokurori që kërkon këtë leje paraqet kërkesën me shkrim në Këshill, të paktën 30 ditë para kohës kur kërkon të fillojë kjo leje. Kërkesa duhet të përmbajë përshkrimin e arsyes për ndjekjen e këtij trajnimi, afatin e lejes dhe të dhëna për institucionin trajnues. Kërkesës duhet t’i bashkëngjitet dokumentacioni justifikues, si dhe mendimi me shkrim nga drejtuesi i prokurorisë në lidhje me cenimin ose jo të funksionalitetit të zyrës së prokurorisë.
3. Kërkesa e prokurorit trajtohet nga Komisioni, i cili brenda 7 ditëve i përcjell mbledhjes plenare propozimin për miratimin ose refuzimin e lejes. Këshilli merr vendim për këtë kërkesë brenda 15 ditëve nga paraqitja e propozimit.
4. Kjo leje mund të jepet e gjitha njëherësh, ose në periudha të ndryshme, sipas kërkesës së prokurorit, por në total jo më shumë se 2 vjet.
5. Këshilli mund të refuzojë kërkesën për këtë leje, nëse kualifikimi profesional ose specializimi nuk përputhet me funksionin e prokurorit, ose nëse ajo bie ndesh me interesat kryesore të funksionit dhe vë në rrezik përmbushjen e funksionit me eficiencë dhe në kohë.

Neni 7
Leja e papaguar për arsye familjare ose shëndetësore 

1. Leja për arsye familjare ose shëndetësore deri në 30 ditë, sipas nenit 96, pika 2 ose sipas nenit 132, pika 1, fjalia e fundit, të Kodit të Punës, jepet nga drejtuesi i prokurorisë, ndërsa për vetë drejtuesin e prokurorisë, leja jepet nga Prokurori i Përgjithshëm.
2. Nëse kërkesa për leje të papaguar paraqitet nga drejtuesi i një prokurorie, e cila në momentin e paraqitjes së kërkesës nuk ka zëvendësdrejtues të zgjedhur, Prokurori i Përgjithshëm njofton Këshillin, të paktën 3 ditë para miratimit të lejes. Në raste urgjence, ky njoftim bëhet menjëherë pas paraqitjes së kërkesës nga drejtuesi i prokurorisë dhe në pamundësi menjëherë pas miratimit së lejes.

Neni 8
Kriteret dhe procedurat për dhënien e lejes për arsye familjare ose shëndetësore që jepen nga Këshilli

1. Këshilli mund të japë leje për arsye familjare ose shëndetësore për një periudhë nga 30 ditë deri në 2 vjet.
2. Prokurori që kërkon këtë leje, paraqet kërkesën me shkrim në Këshill, të paktën 30 ditë para kohës kur kërkon të fillojë kjo leje. Në rast të nevojave urgjente kërkesa paraqitet menjëherë pa vonesë. Kërkesa duhet të përmbajë përshkrimin e arsyes dhe afatin e lejes së kërkuar. Kërkesës duhet t’i bashkëngjitet dokumentacioni justifikues, si dhe mendimi me shkrim nga drejtuesi i prokurorisë në lidhje me cenimin ose jo të funksionalitetit të zyrës së prokurorisë.
3. Kërkesa e prokurorit trajtohet nga Komisioni, i cili brenda 7 ditëve i përcjell mbledhjes plenare propozimin për miratimin ose refuzimin e lejes. Këshilli merr vendim për këtë kërkesë, brenda dy javëve nga paraqitja e propozimit.
4. Kjo leje mund të jepet e gjitha njëherësh ose në periudha të ndryshme, sipas kërkesës së prokurorit, por në total jo më shumë se 2 vjet.
[bookmark: _GoBack]5. Këshilli mund të refuzojë kërkesën për këtë leje, sipas parimit të proporcionalitetit, duke respektuar të drejtën për jetë private dhe familjare, si dhe pa vënë në rrezik përmbushjen e funksionit me eficiencë dhe në kohë.

Neni 9
Ndërprerja e lejes së papaguar me kërkesë të prokurorit

Në çdo kohë gjatë periudhës së lejes, prokurori mund t’i drejtohet Këshillit me kërkesë të arsyetuar, të shoqëruar me dokumentacionin justifikues, për ndërprerjen e lejes së papaguar të dhënë nga Këshilli.

Neni 10
Dispozita të fundit

Kjo rregullore hyn në fuqi në datën e botimit në Fletoren Zyrtare.

